Imtella' Marzu 29, 2021 - Aġġornata 29 Ta' Marzu, 2021 8:04pm Fil-Qorti llum kompliet il-kumpilazzjoni tax-xhieda fil-konfront tal-eks Chief-of-Staff fl-Uffiċċju tal-Prim Ministru Keith Schembri, missieru Alfio kif ukoll Malcolm Scerri u Robert Zammit. Il-Qorti ppreseduta mill-Maġistrat Donatella Frendo Dimech qalet li għada filgħodu se tkun qed tagħti d-digriet dwar jekk tilqax it-talba għall-ħelsien mill-arrest tal-erba' akkużati. Fil-kontro eżami mill-avukati difensuri tal-akkużati, l-Ispettur Joseph Scerri mit-Taqsima tar-Reati Ekonomiċi qal li l-offerta tal-kumpanija ta' Keith Schembri għas-sejħa għall-offerti ta' magna għall-istampar lil Allied Group kienet l-irħas waħda. Huwa kkonferma li kien hemm tliet kumpaniji li daħlu għal din is-sejħa, waħda minnhom Kasco Group, u li kellha l-offerta ta' €2.5 miljun irħas. Il-magni li nxtraw kienu skont dak speċifikat fis-sejħa għall-offerti ta' Allied Group li tippubblika Times of Malta. L-avukat difensur staqsa wkoll jekk il-parti li ġiet allegatament frodata, f'dan il-każ Allied Group, għamlitx xi rapport mal-Pulizija, bl-ispettur iwieġeb li ma sar ebda rapport u lanqas ma ġew mitkellma mill-Pulizija. Fix-xhieda tiegħu, l-Ispettur Scerri ammetta li l-Pulizija ma investigawx il-verifika li saret minn kumpanija ta' awdituri li tqabbdet minn Allied Group biex tiskrutinja l-proċess tal-offerta. Fil-kontro eżami tal-Ispettur Ann Marie Xuereb din qalet kif fl-inkjesta li nfetħet fl-2017 instab kif Keith Schembri irċieva tliet pagamenti li jammontaw għal €100,000 fil-kont tiegħu fil-Bank Pilatus. L-avukat talab lill-ispettur tispeċifika jekk hemmx provi li dawn il-pagamenti kienu tixħim bl-ispettur twieġeb li m'hemm ebda prova ta' dan. Mistoqsija jekk interrogatx lit-tliet Russi li allegatament xaħħmu lil Schembri, l-ispettur wieġbet li l-Pulizija ma kellmithomx għax ix-xhieda tagħhom kienet diġà dokumentata fl-inkjesta. Dwar il-flus li Schembri qal li silef lil Brian Tonna biex jgħinu meta kien qed jissepara, l-avukat staqsa jekk l-ex-mara ta' Tonna ġietx interrogata mill-Pulizija dwar din l-allegazzjoni bl-istess sspettur twieġeb li ma nħassx il-bżonn li tiġi mitkellma. Kien hawn li qam battibekk bejn il-partijiet, wara li l-avukat qal li l-Pulizija lanqas investigaw meta Schmebri allegatament xehed falz mal-Pulizija. Xehed ukoll Emmanuel Schembri, Manager fit-Taqsima tar-Reati Ekonomiċi, li qal kif ġew investigati għadd ta' kontijiet bankarji, fosthom wieħed li nfetaħ f'Lulju tal-2013, u ingħalaq fl-2016. Huwa spjega li l-kont infetah minn Karl Cini, Brian Tonna u Manuel Castagna u fih kien hemm turnover ta' €600,000, bil-kont ikun deskritt bħala client account. Schembri qal li fih saru b'kollox 22 tranżazzjoni, b'uhud pagabbli minn u lil Keith Schembri, Brian Tonna, u oħra ta' €50,000 minn Kasco Ltd bit-tranżazzjoni tkun iffirmata bl-inizjali 'KS'. 3.33 p.m. Fit-trattazzjoni tiegħu għall-ħelsien mill-arrest, l-Avukat Gatt qal li huwa serju l-fatt li l-pulizija ma kellmitx il-parti suppost frodata, jiġifieri lil Allied Group. Qal li l-klijenti tiegħu ħaqqhom il-ħelsien mill-arrest anke għall-fatt li f'każijiet simili, il-ħelsien mill arrest ingħata mill-ewwel ġurnata lil dawn il-persuni. F'diskors imqanqal qal li mgħandux jiġi miċħud il-ħelsien mill-arrest sempliċiment għax wieħed mill–akkużati huwa Keith Schembri. Qal li anke fil-każ ta' xiri ta' magni, il-prosekuzzjoni stess ikkonfermat li l-offerta ta' Keith Schembri kienet l-irħas offerta minn tlieta. 3.55 p.m. Min-naħa tagħha, Mercieca Rizzo qalet li waqt li r-reat beda fl-2010, dan baqa' għaddej sal-2019. Qalet li r-reat jinvolu grupp kbir ta' nies, fosthom il-kumpaniji Nexia BT u MFSP. Hija żiedet tgħid li l-prosekuzzjoni hija mħassba mhux biss dwar Keith Schembri iżda l-erbgħa li huma. Qalet li mhix konvinta li l-prosekuzzjoni li dawk akkużati se jippermettu li l-proċeduri jibqgħu għaddejjin b'mod seren. Hija żiedet tgħid li bħalissa għaddejjin investigazzjonijiet oħrajn li jistgħu jwasslu għal aktar arresti. 3.12 p.m. Il-ġurnalisti reġgħu lura fl-awla tal-qorti bl-Avukat Edward Gatt beda bis-sottomissjonijiet tiegħu għat-talba tal-ħelsien mill-arrest tal-klijenti tiegħu. 3.00 p.m. Il-Maġistrat talbet lil kulħadd biex joħroġ mill-awla sabiex il-kawża tkompli tinstema' fil-magħluq. 2.50 p.m. Beda issa l-kontro eżami tal-Ispettur Joseph Scerri. Huwa qed jiġi mistoqsi dwar ix-xiri ta' apparat għal kumpanija Progress Press. Qal li ħadd ma kellem lill-Progress Press u lil Allied Group min-naħa tal-Pulizija. L-Avukat Vassallo staqsa jekk sarx rapport minn naħa ta' Allied jew Progress Press li dawn ġew iffrodati, fejn jirriżulta li dan ir rapport ma sarx. L-Ispettur qal li t-Times kellhom f'moħħhom żewġ tipi ta' magni li xtaqt jixtru. Qal li t-Times tkellmet ma' għadd ta' persuni għax-xiri ta' dawn il-magni. Hu qal li l-magni li nxtraw minn Kasco kienu skont ir-rekwiżti tat-tender. Qal li t tender ta' Kasco kien l-orħhos offerta b'2 miljuni u nofs mill-kompetitur ta' warajh. Saret ukoll preżentazzjoni lil Allied dwar il-proġett. L-Avukat Vassallo staqsa lill-Ispettur Xerri jikkonfermax lit-Times tkellmet ma' bosta offerenti biex jixtru l-magni l-ġodda. L-Ispettur Xerri kkonferma dan u qal li l-offerenti kellhom l-opportunità li jissottomettu l-offertà tagħhom b'mod ġust. B'reazzjoni għad-dikjarazzjoni li l-prezz imħallas mit-Times għall-magni kien minfuħ, Vassallo staqsa kif dan seta' jkun minfuħ meta l-offerta tal-grupp ta' Schembri kienet sostanzjalment orħos minn dik tal-offerenti l-oħrajn. Fix-xhieda tiegħu l-Ispettur ammetta li l-Pulizija ma investigatx il-verifika li saret minn PwC li tqabbdet mit-Times biex tagħmel verifika tal-proċess tal-offeta. F'din il-verifika kien hemm imseħbin ukoll Harbinson Forensics. L-Avukat Mark Vassallo beda bil-kontro-eżami tal-Ispettur Ann Marie Xuereb. Meta mistoqsija, hija kkonfermat li tliet pagamenti fl-ammont ta' €100,000 ma kinux tixħim mill-Programm ta' Ċittadinanza b'Investiment. Mistoqsija jekk kellmitx lit-tliet Russi li ngħad li xaħħmu lil Schembri, hija qalet li l-pulizija ma kellmithomx għax ix-xhieda tagħhom kienet diġà ddokumentat fl-inkjesta. Botta u risposta wkoll bejn id-difiża u l-Ispettur hekk kif l-Avukat Vassallo staqsa jekk wara l-inkjesta ġietx mitkellma l-mara ta' Brian Tonna u jekk hux minnu li bdiet thedded lil żewgha li se tiffriżalu kollox, u li kien għalhekk li Keith Schembri silfu l-flus. L-Ispettur qalet li l-Pulizija ma tkellmux mal-mara ta' Tonna. Fuq l-akkuża li Keith Schembri xehed falz, l-Ispettur qalet li din ma ġietx investigata. Beda jixhed Nathaniel Scerri, kuntistabbli fi ħdan it-Taqsima tar-Reati Ekonomiċi li kkonferma l-fatti tal arrest. Huwa xehed li Alfio Schembri kkoopera mal-pulizija tul l-operazzjoni. L-uffiċjal tal-Pulizija Marco Pisani xehed dwar l-arrest ta' Keith Schembri f'Settembru li għadda fil-Mellieha fejn ġew elevati xi mobiles u laptops. Qal li wara saret tfittxija f'kumpanija f'Bormla u fl-uffiċji tal-Kasco f'Bulebel. Huwa żied jgħid li Keith Schembri kkopera wkoll mal-pulizija. Is-Sur Schembri ta lista twila ta' tranżazzjonijiet li kienu jinvolvu lill-erba' imputati u lil persuni oħrajn. Beda jixhed L-Ispettur Tonjoe Farrugia li rrakkonta l-arrest ta' Alfio Schembri, missier Keith Schembri. Qal li fi tfittxija li saret instabu tliet pakketti separati ta' €11,000 fi flus kontanti. Fi tfittxija ġie elevat ukoll il-mobile tiegħu, seba' mobiles antiki u xi laptops. Instabu wkoll għadd ta' dokumenti relatati mal-kumpanija Kasco, u li ġew elevate wkoll. Beda jixhed Emmanuel Schembri, Manager fit-Taqsima tar-Reati Ekonomiċi. Qal li ġew investigati għadd ta' kontijiet u ltaqgħu ma' kont partikolari li nfetaħ f'Lulju tal-2013 u ngħalaq fl-2016. Dan il-kont infetaħ minn Karl Cini, Brian Tonna u Manuel Castagna. Fil-kont kien hemm €600,000 u kien deskritt bħala client account. Huwa qal li f'dan il-kont saru 22 tranżazzjoni, b'uħud pagabbli minn u lil Keith Schembri, Brian Tonna, u €50,000 minn Kasco Ltd bl-inizjali KS magħha. Tranżazzjoni oħra lill-kumpanija Malm Ltd kienet issejjaħ ukoll lil Keith Schembri.